Galko, Ľubomír, poslanec NR SR (2023-11-21):
Ďakujem pekne. Vážené panie poslankyne, páni poslanci, vážená budúca koalícia vraj lepšieho, pokojnejšieho a bezpečnejšieho žitia, bod, ktorý prerokúvame, má vo svojom návrhu uznesenia nielen schválenie programového vyhlásenia vlády v časti A, ale aj vyslovenie dôvery vláde Slovenskej republiky v časti B a časti B sa budem venovať vo svojom vystúpení. Vo svojej podstate by som vlastne ani nemusel, lebo tak ako je jasné, že zajtra vyjde slnko, tak je jasné, že tejto vláde ja ani členovia nášho klubu dôveru nevyslovíme. Lebo slovo dôvera je odvodené od slova veriť. A ja ani moji kolegovia neveríme tejto vláde ani nos medzi očami. Poďme teda k faktom a k niektorým menám vo vláde, ktorá nás žiada o dôveru. Najprv Robert Fico, samotná hlava slovenskej chobotnice, a, prepáčte, hlava slovenskej vlády, ono, ono je to v podstate to isté, že? Nemám šancu vymenovať v stanovenom čase všetky megakauzy, v ktorých lietal, a všetky lotroviny, ktoré našej vlasti uštedril, lebo to by som hovoril do večera, tak radšej spomeniem všetko to dobré, čo počas svojej dlhoročnej politickej kariéry Robert Fico pre Slovensko urobil. No a teraz môžeme prejsť k druhému menu, nemenej toxickému. Je ním Robert Kaliňák, majiteľ a prevádzkovateľ turistickej agentúry nedobrovoľných leteckých zájazdov do Vietnamu, patrí totiž do úplne iného zariadenia, ako je nejaké ministerstvo. Koniec koncov všetci vieme, že tam má ale namierené, dokonca v ňom chvíľu aj pobudol, ale zasiahla všemocná ruka § 363 a návrat do vysokej politiky s cieľom ochrániť sa pred kriminálom. To asi tiež nemá zmysel to nejako rozvíjať. Robert Kaliňák nie je nepopísaný list. Snáď len dodajme, že výber rezortu obrana, ktorá má pod sebou aj Vojenské spravodajstvo, je už len tragikomická jednotka perfídnosti nominácií celej tejto vlády. Úbohí dôstojníci a úbohí vojaci Vojenského spravodajstva. Otázka, či si dvaja Robertovia – Fico a Kaliňák – vo svetle a víre udalostí z minulosti spájajúcich sa s týmito pokrvnými bratmi zaslúžia našu dôveru, sa javí skoro ako až provokácia. Nemenej ako rezort obrany je dôležitý pre Slovensko aj rezort zahraničných vecí, obzvlášť v dnešnej turbulentnej dobe. Tak sa pozrime na to, koho nám vládna koalícia ponúkla. Juraj Blanár tiež nie je nepopísaný list. Preslávil sa v minulosti tým, že zaobstarával ako župan Žilinského kraja predražené cétečká tak, že jeho priamy podriadený dnes za to sedí v base. Alebo tým, že skupoval lacnú ornú pôdu v okolí Bratislavy, kde to ani nepoznal, za pár halierov, z ktorej sa zázrakom stali ihneď stavebné pozemky, ktoré následne za ťažké prachy predal. Ale to nie je v súvislosti s terajším jeho postom vo vláde až taký problém. Problém je, že ste nám ponúkli človeka, ktorý vo februári 2022, keď Rusi vtrhli na Ukrajinu a začali tam páchať svoje zverstvá, túto agresiu začal zľahčovať vyhláseniami, ako napríklad, že ide o čisto rusko-americkú záležitosť, alebo že z vojny profitujú Spojené štáty. V čase, keď vojaci agresora besnili v Buči, znásilňovali a vraždili tam ženy a deti, tak tento človek sa bratríčkoval a rokoval s veľvyslancom agresorskej krajiny, lebo vraj chcel ukázať, že odmieta jednostrannú propagandu. Opakujem, bolo to presne v čase, keď Rusi vraždili ukrajinské ženy a deti v Buči. A tohto človeka nám teraz ponúkate za ministra zahraničných vecí a pýtate o dôveru preňho. A ja sa vás celkom vážne pýtam: preskočilo vám vo vežiach, dámy a páni z vládnej koalície? Ale aby som nezostal len pri nominantoch SMER-u 1, poďme aj k nominantom SMER-u 2 alias HLAS-u Petra Pellegriniho. Mohol by som tu rozprávať dlho prakticky o každom jednom nominantovi tohto spolku podvodníkov a klamárov, či o Richardovi Rašim, o tom, čo navyvádzal v minulosti v zdravotníctve, ako ho zhumpľoval. Alebo o Tomášovi Druckerovi a jeho zdupkaní z funkcie ministra vnútra, keď mal prejaviť odvahu a odvolať vtedajšieho prezidenta Policajného zboru a dnes trestne stíhaného Tibora Gašpara v tých smutných a ťažkých časoch po vražde nevinného mladého novinára a jeho partnerky. Alebo o Denise Sakovej, ktorá vlastným telom kryla hlavného páchateľa únosu vietnamského občana pomocou slovenského vládneho špeciálu, o ktorom som už hovoril. Sú to však všetko staré známe veci a nemá zmysel na nich míňať viac času. Dôveru týmto ľuďom môže dať len poslanec, ktorému vyzmizíkovali pamäť, alebo mu to je jedno, alebo z toho nejako profituje. Bližšie spomeniem zo strany podvodníkov a klamárov teda len dve mená. Prvým je Erik Tomáš, ktorý je neschopný akejkoľvek zmysluplnej funkcie. Ak, samozrejme, nerátam schopnosť intrigovať a behať medzi novinármi a ponúkať im diskreditačné materiály na koaličného partnera a spolubývajúceho z internátu zo školy. Pozdravujem týmto Andreja Danka. Alebo tie diskreditačné materiály vyrábať na premiéra či prezidenta, respektíve nútiť ich vyrábať štátnych nominantov, zamestnancov finančnej správy. Pamätáme si, že za to Erik Tomáš nebol stíhaný len preto, lebo skutok, ktorého sa dopustil, bol premlčaný. Je to tak napísané v uznesení vyšetrovateľa. O tomto človeku rozprávam teraz aj preto, aby som pripomenul jeho hrubé klamstvo a podvod na dôchodcoch, ktorými pred voľbami explicitne prisľúbil, že SMER 2 alias HLAS Petra Pellegriniho vstúpi len do takej vlády, ktorá vyplatí už tento rok každému dôchodcovi 13. dôchodok vo výške 640 eur a po voľbách sa im vysmial a arogantne im ukázal dlhý nos. Takto hanebne oklamať tých najzraniteľnejších, starých ľudí, dokáže len podlý a bezcharakterný jedinec. Je mojou povinnosťou venovať záverom pár slov aj Matúšovi Šutajovi Eštokovi, len pár, lebo bude lepšia príležitosť pri jeho odvolávaní na mimoriadnej schôdzi, ktorá je avizovaná. Neviem, či existuje v histórii Slovenskej republiky podobný človek, ktorý v tak krátkom čase po vymenovaní za ministra a ešte pred rokovaním o dôvere vláde toľkokrát porušil zákon, dokonca tak, že dostal aj preplesk od dvoch sudcov. Presne takto to vyzerá, keď dáte do rúk moc nevyzretému, premotivovanému a arogantnému hlupákovi, straníkovi. Potom sme svedkami toho, že tento človek chrapúnskym spôsobom doslova vykope čestných policajtov, ktorí roky verne slúžili našej vlasti a nasadzovali krk pri boji s organizovaným zločinom, z Policajného zboru doslova ako prašivých psov. A potom sa stane aj to, že takýto obskurný nominant sa tu vyhráža sudcom, okolo ktorých by sme mali, pokiaľ tu chceme mať nezávislé súdnictvo, všetci chodiť s rešpektom a úctou, a hrozí im trestným stíhaním. A ak chcete niekto namietať, že sa potom kvôli verejnému tlaku tomuto sudcovi ospravedlnil, tak len pripomínam jeho vyjadrenie zo 16. apríla tohto roku, kde verejne napadol aj sudcu Cisaríka, ktorý odsúdil trestným rozkazom exsmeráckeho funkcionára a dnes obžalovaného guvernéra NBS Petra Kažimíra, čiže má to chlapec, to napádanie sudcu a vyhrážanie sa im v krvi. Sudca Kubiš vôbec nebol jeho jednorazové zlyhanie. Táto nominácia bola, členovia vládnej koalície, váš najväčší prešľap. A bez ohľadu na to, ako rokovanie o programovom vyhlásení vlády dopadne, byť vami, tak sa s ním dohodnem, že si vymyslí nejaké rodinné alebo osobné dôvody a prace sa z tej pozície, na ktorú nemá odborné, ale hlavne morálne ani mentálne predpoklady. Čo najskôr preč. Toľko k niektorým protagonistom, nominantom SMER-u 1 a SMER-u 2. Ku nominantom Slovenskej národnej strany pri všetkej úcte poviem len to, že ich pokladám za nezávislých. Nič totiž od nich v tejto vládnej koalícii a v tejto vláde nezávisí. Takže nemá zmysel sa nimi nejako hlbšie zaoberať. Dámy a páni, podčiarknuté, zhrnuté, poslanci klubu SLOVENSKO tejto vláde klamárov a podvodníkov svoju dôveru nedajú. Ďakujem vám za pozornosť. (Potlesk.)